Len tak

Ľahnúť si do trávy

na chvíľu

len tak

nahá a čistá

ako som prišla na tento svet

spojiť sa s dúhou

a nechať zo seba

vyrásť kvet

vykúpaný v rannej rose

uhasí motýľov smäd

zaspať na steble trávy

v kukle zajatá

a veriť

že raz poletím k výšinám

Len tak si ľahnúť do trávy

a stať sa lúkou

čo ukrýva milencov

tajomstvá tiel

a extázu orgazmov

Len tak si ľahnúť do trávy

a zašepkať

TOTO JE MÔJ CHRÁM

v každom výdychu spoveď

a v nádychu odpustenie

Byť tak lúkou skosenou

potom nanovo vyrásť

a zažiť to znova

v jedno leto

hoc aj sto ráz

Len tak si ľahnúť do trávy

a uveriť

že sa to dá

...len tak byť...

1. místo Poezie nad 23 let Eva Kováčová – Seppä (Kalná nad Hronom)